Medarbejderne på Mekoprint har nu valgt at stemme for den nye overenskomst.

Cirka 150 medarbejdere hos Mekoprint i Støvring har i den seneste uge strejket flere dage i træk. Strejkerne kom som en reaktion imod lønforhandlinger, som var gået i hårdknude, men nu har medarbejderne besluttet at stemme for den nye overenskomst. Mekoprint er i hård konkurrence med andre firmaer, der får deres ting produceret i Kina, og det er den billige arbejdskraft, som medarbejderne på Mekoprint er oppe i mod. - Vi har fået en smule mere i lønningsposen, men det er ikke noget, vi bliver tykke og fede af, siger Claus Laustsen, der er tillidsmand for Dansk Metal på Mekoprint. Overenskomsten kommer til at gælde for cirka 150 timelønnede ansatte, som fortrinsvist er organiserede i 3F og Dansk Metal.